የአዲስ አበባ ወጣቶች ፌዴሬሽን አባላት በድሬዳዋ የበጎ ፈቃድ አገልግሎት አከናወኑ
ወጣቶቹ ካከናወኗቸው የሶስት ቀናት ተግባራት መካከል የችግኝ ተከላ፣ የጽዳት ዘመቻ፣ ደም ልገሳ እንዲሁም ስነ ጽሁፍና ስፖርታዊ ውድድሮች ይጠቀሳሉ፡፡የድሬዳዋ ከተማ አስተዳደር የስራ ሃላፊዎችና ወጣቶች ለዋልታ ኢንፎርሜሽን ማዕከል እንደገለጹት  የከተማው ወጣቶች ከአዲስ አበባ ወጣቶች ፌዴሬሽን አባላት ትምህርት ሊወስዱ ይገባል ብለዋል፡፡በድሬዳዋ አስተዳደር የደም ባንክ አገልግሎት የደም ለጋሾች መልማይ አቶ ታረቀኝ መኩሪያ የአዲስ አበባ ወጣቶች ያደረጉት የበጎ ፈቃድ ተግባር ለድሬዳዋ ወጣቶችና ነዋሪዎች መነሳሳት እንደሚፈጥር ገልጸዋል፡፡በድሬዳዋ የሚገኙ ወጣቶች በተደራጀ መልክ ደም የመለገስ ልምዳቸው ዝቅተኛ መሆኑን አቶ ታረቀኝ ጠቅሰው የአዲስ አበባ ወጣቶች ያደረጉት የደም ልገሳ ተግባር ለድሬዳዋ ወጣቶች አርአያ ሊሆን እንደሚችል ተናግረዋል፡፡የድሬዳዋ አስተዳደር የሴቶች ፣ህፃናትና ወጣቶች ጉዳዮች ቢሮ ተወካይ አቶ ካሊድ መሓመድ በበኩላቸው የአዲስ አበባ ወጣቶች ፌዴሬሽን አባላት በድሬዳዋ ያከናወኑት የበጎ ፈቃድ ተግባር የበጎ ፈቃድ አገልግሎት በድሬዳዋ እንዲጠናከር እንደሚያግዝ ተናግረዋል፡፡ወጣቱ በበጎ ፈቃድ አገልግሎት ላይ መሳተፉ ቀጣይነት ላለው የአገር ልማት ጥቅም አለው ያሉት አቶ ካሊድ የአዲስ አበባ ወጣቶች ፌዴሬሽን አባላት ከከናወኑት የበጎ ፈቃድ አገልግሎት የአስተዳደሩ ወጣት አደረጃጀቶችና ወጣቶች ተነሳሽነትን፣ በተደራጀ መንገድ መንቀሳቀስን፣ ወጣት አሳታፊነትን እንዲሁም ስራን አቅዶ የመምራት ልምድን  እንዲቀስሙ ያግዛቸዋል ብለዋል፡፡በድሬዳዋ አስተዳደር የቀበሌ 02 የወጣት ፌዴሬሽን ሰብሳቢ ወጣት ወንድማገኝ በሻህ እንዳለው የአዲስ አበባ ወጣቶች በድሬደዋ ካበረከቱት የበጎ ፈቃድ ተግባር ቅንጅታዊ አሰራርንና የወጣት አሳታፊነትን ልምድ መቅሰሙን ተናግሯል፡፡የአዲስ አበባ ወጣቶች ፌዴሬሽን ስራ አስፈጻሚ አባል ወጣት ኤርሚያስ ማቲዎስ በበኩሉ የበጎ ፈቃድ አገልግሎት ሲሰጥ ለሶስተኛ ጊዜው እንደሆነ ተናግሮ በቀጣይም አገሪቱ ለሚያስፈልጋት የልማት ተሳትፎ ግንባር ቀደም እንደሚሆን ቃል ገብቷል ፡፡በበጎ ፈቃድ አገልግሎቱ ላይ ቀጥራቸው 120 የሚሆኑ የአዲስ አበባ ወጣቶች ፌዴሬሽን አባል መሳተፋቸውን ዋልታ ኢንፎርሜሽን ማዕከል ዘግቧል፡፡